### Beslutningstema

Teknik- og Miljøudvalget skal tage stilling til, om forslag til affaldsregulativer for erhverv og husholdninger skal vedtages. Regulativerne har været i fire ugers offentlig høring til og med den 28. november 2022.

### Historik

Det nuværende Regulativ for erhvervsaffald er vedtaget den 10. marts 2020 og skal revideres, da der er sket ændringer i lovgivningen på affaldsområdet. Samtidig konsekvensrettes Regulativet for husholdningsaffald.

### Sagsfremstilling

Affaldsregulativerne beskriver, hvilke ordninger vi har for affald i kommunen. Når kommunen har etableret en indsamlingsordning for affald, har virksomheder og borgere pligt til at benytte ordningen. Forslag til regulativer er udarbejdet i samarbejde med Tønder Forsyning A/S.
Forvaltningen har revideret Regulativet for erhvervsaffald og konsekvensrettet Regulativet for husholdningsaffald. Udkast til de to affaldsregulativer sendes nu til godkendelse efter fire ugers offentlig høring. Regulativerne skal gælde fra den 1. januar 2023.

Regulativet for erhvervsaffald rettes primært pga. de nye sorteringskrav for virksomheder fra den 1. januar 2023. Virksomheder skal fra 2023 sortere deres husholdningslignende affald i de samme ti affaldsfraktioner som husholdningerne.

Disse sorteringskrav er fastsat i Affaldsbekendtgørelsen.

Væsentlige ændringer i Regulativet for erhvervsaffald gældende fra den 1. januar 2023:

* Ordningen for husholdningslignende affald (§ 10) er ændret så den kun omfatter restaffald.
  Madaffald og mad- og drikkevarekartoner er to af de fraktioner, som virksomhederne skal udsortere fra 2023. Desuden er der tilføjet en beskrivelse af de ti fraktioner i dette afsnit.
* Ny ordning for imprægneret træ. Affaldsbekendtgørelsen stiller krav til, at en sådan ordning oprettes.
* Udvidet beskrivelse af reglerne vedrørende afbrændinger. Der er tilføjet flere vilkår ved afbrænding af flodskarn. Nogle af vilkårene stammer fra [adresse], og har derfor i forvejen været gældende.
* Ny ordning for § 20 husholdningslignende affald egnet til materialenyttiggørelse. Virksomhederne må benytte de kommunale indsamlingsordninger i forhold til indsamling af de ti fraktioner.
  Reglerne herfor er beskrevet i afsnittet, og der er tilføjet henvisning til de kommunale indsamlingsordninger i Regulativet for husholdningsaffald.
* Beskrivelsen af ordningen for genbrugspladserne er ændret, da genbrugspladserne nu benytter sig af nummerpladeregistrering (Pay-by-plate).
* Diverse rettelser i afsnittene §§ 12-16: Udvidet beskrivelse af ordningerne, præciseringer, flere eksempler på affaldstyper.

Væsentlige ændringer i Regulativet for husholdningsaffald gældende fra den 1. januar 2023:

* Konsekvensretning af den udvidede ordning for virksomheder, der har en affaldsproduktion, der i art og mængde svarer til en husholdnings.
* Tilføjet beskrivelse af, hvordan man skal forholde sig til udrulningen af de nye affaldsbeholdere i løbet af 2023.
* Tilføjet beskrivelse af regler vedrørende nedgravede affaldsløsninger som ejes af f.eks. beboerforeninger, boligforeninger, mv.

Forvaltningen har i høringsperioden ikke modtaget høringssvar.

[adresse] i Tønder Kommune er ligeledes orienteret om høringsperioden.

### Lovgrundlag

Affaldsbekendtgørelsen og Tejs Thorsen

### Direktøren for Teknik/Miljø, Service og Beskæftigelse indstiller,

at forslag til Regulativ for husholdningsaffald og Regulativ for erhvervsaffald godkendes.

### Beslutning

Indstillingen godkendt.